ধরুন হঠাৎ একদিন আপনার শহরের পথেঘাটে ছড়িয়ে পড়ল পাইপলাইন। তারপরে আপনি খবর পেলেন, সেই পাইপ দিয়ে জল যাবে না, গ্যাস যাবে না, মায় বিদ্যুৎও যাবে না! যাবে বিয়ার। বাড়িতে বসে কল খুললেই পেয়ালা ভর্তি! আপনার প্রতিক্রিয়া কেমন হবে? সেই প্রতিক্রিয়াই এখন বেলজিয়ামের ব্রাজ শহরের বাসিন্দাদের চোখে মুখে।
বেলজিয়ামের ব্যবসায়ী জেভিয়ার ভ্যানেসতে একটি ইন্টারভিউতে জানিয়েছেন, ‘যতদুর আমরা জানি, এমন উদ্যোগ এখনও বিশ্বের কোথাও দেখা যায়নি।’ ট্যাংকারের পরিবর্তে পাইপলাইনে করে বাড়ি বাড়ি পৌঁছে যাবে বিয়ার। দুমাইল ব্যাপী বসেছে এই পাইপলাইন। ২০১০ সালে প্রথম জেভিয়ারের মাথায় এমন ভাবনা আসে। খারাপ রাস্তায় বিয়ার ভর্তি ট্যাংকার নিয়ে গেলে ক্ষয়ক্ষতি হয় প্রচুর। সেই ক্ষতি থেকে বাঁচার উপায়ই খুঁজছিলেন তিনি। এতদিনে তার বাস্তবায়ন ঘটল। 

বিয়ারের পাইপ লাইন হবে শোনার পরে ব্রাজের এক রেস্তোরাঁর মালিক ফিলিপ লে লুপ ১১ হাজার ডলার অর্থসাহায্য করে অভিনন্দন জানান এই অভিনব উদ্যেগকে। শুধু তিনিই নন, এই উদ্যেগকে স্বীকৃতি দিতে আর্থিক সাহায্য করেছেন আরও অনেকেই। তাঁদের সকলের জন্য সংস্থার পক্ষ থেকে থাকছে বিশেষ অফার।
প্রতিদিন প্রায় দেড় হাজার লিটার বিয়ার ঘন্টায় ১২ মাইল গতিতে বাসিন্দাদের বাড়িতে পৌঁছে দেবে এই সংস্থা। এই সম্পূর্ণ প্রকল্পের জন্য খরচ হয়েছে ৪ মিলিয়ন ইউরো। ব্রাজ শহরের বাসিন্দাদের কাছে যে খুশির খবর, তা বলাই বাহুল্য।